כמעט שנתיים חלפו מאז סמסונג (Samsung) הציגה את Gear S3 שנחשב לאחד השעונים הנמכרים ביותר של החברה בפרט ובשוק השעונים בכלל. כעת היא חוזרת עם דגם חדש בשם Galaxy Watch המציע כמה שדרוגים קלים ועוד שינוי אחד בולט וחשוב. האם מדובר בשדרוגים שאכן היו ראויים מספיק כדי להצדיק שעון חדש?
סמסונג שמרה בקפדנות על העיצוב של הדור הקודם ויישמה מספר שינויים קטנים בלבד ב-Galaxy Watch. הדבר הראשון והבולט ביותר הם הצבעים החדשים – צבע שחור וורוד עבור השעון בקוטר 42 מ"מ ובמשקל 49 גרם, וצבע כסף בשעון בקוטר 46 מ"מ במשקל 63 גרם. הדגם העיקרי, שאותו לפי הנתונים הראשונים רוכשים יותר, הוא השעון הגדול יותר אולי בגלל שהמסך הגדול יותר מושך אליו את העיניים, ובסופו של דבר גם את הידיים.
הדגם הכסוף הוא גם זה שהגיע לסקירה. בניגוד לשעון בצבע השחור, גוף השעון מיוצר מפלדת אל-חלד בצבע כסף, אולם טבעת הניווט, או הכתר סביב המסך, נותרה בצבע השחור, כמו גם קצות הכפתורים בדופן ימין. אם תשאלו אותנו, הצבע השחור והאחיד נאה יותר, אבל זה עניין של טעם.
שינוי נוסף ב-Galaxy Watch הוא ברצועה הסיליקון, ולא אנחנו לא מדברים על כך שהעיצוב שלה מעט שונה מזה של Gear S3 אלא שהיא נוחה יותר, ומרגישה טוב יותר על היד בעת ענידת השעון. רצועה זו מעט דקה יותר וגם גמישה יותר, וזה מעניק תחושה נוחה כשהשעון נמצא על היד ללא הפסקה. רוחבה אגב, נותר זהה לדור הקודם – 20 מ"מ לשעון ה-42 מ"מ או 22 מ"מ לשעון ה-46 מ"מ. לערכה מצורפת רצועה במידה קצרה יותר למי שרוצה להחליף.
השעון נראה מצוין. המראה יוקרתי ומחמיא מאוד לטעמנו, גם בזכות שינוי נוסף בטבעת סביב המסך והוא זיזים מעט יותר קטנים ומעודנים. זה נותן תחושה כי השעון יציב, חזק ועמיד. השימוש ברצועות בגודל סטנדרטי, דרך אגב, מאפשר להשתמש בערכות קודמות של רצועות שנרכשו עבור S3, בלי שיש צורך לקנות רצועות חדשות גם עבור Galaxy Watch, או להחליפן.
המסך של Galaxy Watch נותר זהה על הנייר. 1.3 אינץ' – או 1.2 אינץ' בשעון עם קוטר מסך של 42 מ"מ. בפועל הוא בהיר יותר ונראה מעט יותר טוב כשמשווים אותו מול ה-S3, אבל גם קטן יותר במ"מ. למסך רזולוציה של 320×320 פיקסלים והוא מסוג AMOLED שאנחנו אוהבים, והוא מציע ניגודיות גבוהה וצבעים חיים. הוא מצליח להתמודד בגבורה גם עם שטוף שמש, כאשר הבהירות מגיעה לרמה הכי גבוהה. עם זאת, במצב בו המסך 'פועל תמיד' קשה לראות את השעה כשנמצאים בחוץ באור יום.
השעון גם עמיד יותר בהשוואה לקודמו. לזכוכית יש הגנה בדמות +Gorilla Glass DX המגנה כנגד שברים ושריטות, וזאת לפני התוספת של הטבעת המונעת פגיעה במסך. הוא גם עמיד בתקן הצבאי MIL-STD810 נגד נפילות וגם החסינות למים עלתה רמה לתקן 5ATM, מה שאומר שאפשר לצלול איתו עד לעומק של 50 מטרים.
אפליקציית Galaxy Wear נועדה לחיבור השעון לטלפון. בחיבור עם Galaxy S8 שמנו לב כי בכל פעם התרחקות מהטלפון וחזרה, החיבור ל-Galaxy Watch התבצע במהירות. האפליקציה זמינה לרוב מכשירי האנדרואיד השונים הרצים על גרסת אנדרואיד 5.0 ומעלה וכן מכשירי iPhone 5 המריצים את גרסת iOS 9.0 ומעלה, וזה יכול להועיל למשתמשי iOS המחפשים תחליף ל-Apple Watch.
למרות כל השמועות שסבבו את השקת ה-Galaxy Watch, סמסונג המשיכה עם מערכת ההפעלה Tizen (טיזן) גם בשעון הנוכחי ולא מסתכלת כלל לעבר Wear OS. אותה מערכת כבר מלווה את שעוני סמסונג זה מספר שנים, ואפשר בהחלט לומר כי היא בשלה לא פחות מזו של גוגל. השעון מגיב מהר, אין תקלות או השהיות בממשק המשתמש ונראה כי סמסונג עשתה עבודה טובה במיטוב החומרה למערכת.
הממשק של Tizen 4.0 ב-Galaxy Watch אינו שונה מזה של Gear S3 והוא מציע את רוב הפונקציות הנדרשות למשתמש המתחיל והמתקדם כאחד: צפייה בהתראות, שינוי רקעי שעון, ווידג'טים ואפליקציות, כשעל הניווט בממשק המערכת אחראית טבעת הניווט שאותה מסובבים מצד לצד. ניתן להתאים אישית את המסך הראשי עם גישה מהירה לפונקציות השימושיות יותר, להגדיר ווידג'טים שונים ועוד. קל ונוח לנווט בתוך הממשק, אם כי עדיין מציק לנו שכדי לחזור נידרש ללחוץ על כפתור החזרה הפיזי במקום להחליק בממשק.
ממשק ההתראות לא השתנה גם הוא, כאשר המערכת מציגה את ההתראה האחרונה שהתקבלה מיד כשזו נחתה בטלפון. המערכת תומכת בעברית כמו גם ניתן להגיב במהירות להודעה בלחיצת כפתור מתוך תשובות מוכנות ("כן", "תודה", "לא" וכיוצא בכך), חייכנים שונים או טקסט שהגדרנו מבעוד מועד. דבר חשוב שסמסונג תיקנה במערכת, הוא הצגת שרשורי הודעות, כך שאם מקבלים מספר הודעות מאיש קשר, המערכת יכולה להציג את כולן, דבר שלא היה קיים בדגם הקודם בו אפשר היה לצפות רק בהודעה האחרונה.
אפשר לענות לשיחות מהשעון באמצעות הרמקול והמיקרופון המובנה. איכות השמע אינה גבוהה במיוחד, אבל זה נוח כשהטלפון נמצא רחוק או אפילו בזמן מקלחת למי שלא רוצה לפספס שיחה חשובה.
יש מגוון לא קטן של עיצובי שעון באופן מובנה, וניתן להוריד נוספים מהחנות בה מוצאים מבחר עצום של עיצובים, חלקם בחינם וחלקם בתשלום. אבל אפליקציות כמעט ולא מוצאים בחנות ונראה כי החיסרון הגדול של Tizen נותר עדיין כאן, כשסמסונג לא מצליחה לסגור את הפער.
שינוי נוסף ב-Tizen של Galaxy Watch הוא שילוב של המסייעת הוירטואלית Bixby (ביקסבי). בדומה לטלפון, זו מאפשרת לקבל פקודות קוליות באמירת צמד המילים Hi Bixby כאשר המסך פועל. עם זאת, היכולות שלה בסיסיות יותר, היא אינה תומכת בעברית ולא ממש הצליחה להבין אותנו. אז פשוט וויתרנו עליה.
סמסונג ממשיכה בקו הספורטיבי של מוצרי המחשוב הלביש, וגם Galaxy Watch מציע מעקב וניטור פעילות כושר וספורט באופן יומיומי. המערכת מציעה ניטור מלא של הפעילות היומית כמו צעדים, מרחק, ספירת מדרגות, מעקב אחר שינה וכמובן גם מדידת דופק באמצעות מד הדופק הממוקם בגב השעון.
מי שמעוניין להיכנס יותר לעמוק יכול לעקוב אחר כמות כוסות המים אותה שתה, כמות כוסות הקפה הנלגמות במהלך היום וניטור מצב הדופק באופן אוטומטי. Galaxy Watch גם מתאים לשימוש במגוון רחב הרבה יותר של אימוני כושר שונים. מלבד מצב השחייה החדש שנוסף בזכות העמידות למים הגבוהה, יש כעת גם מצבי אימון נוספים כמו כפיפות בטן, הרמת משקולות, קפיצות, פילאטיס ועוד. הם מבצעים מדידות לכל אורך האימון ומספקים בסיומו את כל הנתונים המעניינים. אלה גם יכולים להסתנכרן עם אפליקציית S Health של סמסונג אבל לא עם Google Fit.
בדומה לקודמו Galaxy Watch מגיע עם מקלט GPS המסוגל להציג על המפה את המסלול אותו עוברים יחד עם יישומי צד שלישי כמו MapMyRan או Stava, וזה מיועד למי שמחפש להגיע להישגים וגם לעקוב אחר ההתקדמות.
Galaxy Watch פועל על שבב Exynos 9110 מתוצרת סמסונג. הוא כולל מעבד כפול ליבה בתדר 1.15 גיגה-הרץ הנתמך ב-768 מגה-בייט זיכרון עבודה. דגם ה-LTE שאינו משווק בישראל מגיע עם זיכרון כפול של 1.5 גיגה-בייט.
השינוי המשמעותי הוא בסוללה, כאשר בגרסת ה-46 מ"מ סמסונג הגדילה אותה ל-472 מילי-אמפר/שעה – כמעט כפול מאשר בגרסת ה-42 מ"מ שמציעה סוללת 270 מילי-אמפר/שעה. ההספק הגדול יותר יחד עם מיטוב ברמת התוכנה וייעול העבודה של המעבד מביאים את Galaxy Watch לזמן עבודה ארוך ומרשים בהחלט.
אנחנו עבדנו עם השעון במהלך השבועיים האחרונים ובחנו אותו במספר מצבים ושימושים. בשימוש סטנדרטי ולא אינטנסיבי בו המסך כבה באופן אוטומטי ומד הדופק האוטומטי ביה כבוי גם כן, הסוללה הספיקה למשך 4 ימים רצופים. כאשר התחלנו להעמיס מעט יותר והפעלנו גם את ה-GPS באימוני הכושר, הזמן ירד ליומיים של שימוש לערך. עם מצב תצוגה פעילה כל הזמן גילינו זלילה מוגברת מאוד, אז העדפנו לבטל אותו.
המטען המצורף בערכה משמש כעמדת עגינה לשעון, ומטעין באופן אלחוטי. משום מה, בסמסונג הותירו בו חיבור microUSB, כאשר מצורף גם שנאי קיר לחיבור למטען. עוד הפתעה התגלתה כשלא הצלחנו להטעין את השעון עם אף מטען אלחוטי אחר, גם זה של סמסונג המיועד לטלפונים שלה. מלבד זאת, הטעינה איטית למדי ואורכת כמעט 3 שעות.
כפי שעשתה סמסונג עם Galaxy Note 9, שינויים מרחיקי לכת לא תמצאו כאן, אולי במטרה לשמור על הקיים שנחשב למוצלח ופופולרי. Galaxy Watch מציג מספר שינויים שברובם הם קטנים, במיוחד למי שיש ברשותו כבר את Gear S3, אך אם זאת החידוש הגדול ביותר, הסוללה, הוא משהו שמאוד אהבנו וזו סיבה מספיק טובה לשדרג.